Az ELTE gyakorlóiskolája törte meg a Fazekas eddigi egyeduralmát. Igaz, utóbbi ezúttal a dobogón sincs. A második a Toldy Ferenc Gimnázium, a harmadik pedig az Eötvös József Gimnázium.

Az ELTE Radnóti Miklós Gyakorló Általános Iskola és Gyakorló Gimnázium, a Toldy Ferenc Gimnázium, valamint az Eötvös József Gimnázium vezeti a HVG 2019-es középiskolai rangsorát. A kiadvány – amely az ország 100 gimnáziumát rangsorolja – pénteken jelenik meg.

A HVG rangsorában eddig mindig a budapesti Fazekas Gyakorló Gimnázium végzett az élen, de idén a negyedik lett. Az ELTE Radnóti Miklós Gyakorló Általános Iskola és Gyakorló Gimnázium a kiadvány szerint egyenletesen jól teljesített minden tárgyból, a diákok egyetemi felvételi átlagpontszáma például kifejezetten magas, 440 pont feletti. A második és harmadik helyen két állami fenntartású fővárosi gimnázium, a Toldy és az Eötvös végzett.

A Fazekas egyébként két – a matematikaérettségi és a matematikai kompetenciamérés eredménye alapján összeállított – alrangsort is vezet, ugyanakkor a gimnáziumban valamivel gyengébb eredmények születtek humán tárgyakból.

Az ötödik a Budapest XIV. Kerületi Szent István Gimnázium, a hatodik a szintén fővárosi ELTE Apáczai Csere János Gyakorló Gimnázium és Kollégium, a hetedik az ELTE Trefort Ágoston Gyakorló Gimnázium, a nyolcadik a veszprémi Lovassy László Gimnázium, a kilencedik a győri Kazinczy Ferenc Gimnázium és Kollégium, a tizedik pedig a Békásmegyeri Veres Péter Gimnázium lett.

Bár a tízes listát budapesti gimnáziumok dominálják, a veszprémi Lovassy megcsípett egy első helyet is az alrangsorokban azzal, hogy a diákjai 447 átlagpontot értek el az egyetemi felvételijükön. A legjobb húsz iskola között viszont már majdnem kiegyenlítődik a budapesti–vidéki arány (11:9). Összességében pedig a vidékiek vannak többen a százas rangsorban, ám inkább a második felében: az első ötvenben 24 budapesti és 26 vidéki található, a második ötvenben azonban a 13 budapestire 37 vidéki jut.

A HVG 100 legjobb gimnázium kiadványát ide kattintva rendelheti meg.